Kočiš, Eduard, poslanec NR SR (2022-02-03):
Ďakujem pekne za slovo, pán predsedajúci. Milé prázdne plénum, vážený pán spravodajca, vážený pán predkladateľ, bavíme sa o úplne jednoduchom zákone, ktorým sa mení zákon 461/2003 o sociálnom poistení, čiže aj pre tých, ktorí tuná boli a snažili sa poukazovať na populizmus a demagógiu tohto jednoduchého zákona, ide o jednoduchý zákon z dielne opozičnej strany o tom, aby každý jeden dôchodca z radov dôchodcov, ktorých je na Slovensku viac ako je 1 milión 300-tisíc, dostal ako kompenzačný príspevok 200-eurovú poukážku alebo 200-eurovú hotovosť. Ak je v krajine alebo v štáte problém, tak vláda má jedinú úlohu – tento problém riešiť a tento problém neprehlbovať. Práve teraz sa deje úplný opak. Vláda daný problém, ktorým sú neustále zvyšovanie sa cien energií, cien stavebných materiálov, cien pohonných hmôt, cien základných potravín, nerieši žiadnym spôsobom, len neustále dookola opakuje takú začarovanú vetu: Analyzujeme, skúmame, radíme sa a v blízkej budúcnosti prídeme s nejakým prevratným, nejakým závratným výsledkom, poprípade nejakou úžasnou správou, ktorá nás všetkých asi posadí na zadok. Toto isté dookola opakuje viac ako 30 dní neviditeľný premiér Heger a jeho dvorný nahrávač pán Matovič. Okolité štáty však nespia, nespí Poľská republika, nespí Maďarsko, nespí Rakúsko. Tieto krajiny naozaj pomáhajú svojim občanom a pomáhajú najmä tým najzraniteľnejším, pretože skupina dôchodcov je naozaj tou najviac zraniteľnou skupinou, pretože pre každý jeden štát, v ktorom žijú, niečo odpracovali, niečo tomu štátu odviedli a teraz, keď započali jeseň svojho života, tak daný štát im má niečo aj dať, poprípade vrátiť. Na Slovensku sa to však vôbec nedeje. Ako som vo svojich viacerých faktických poznámkach poznamenal, nebudem sa vyjadrovať k tomu, akú pomoc dávajú krajiny, ktoré sú na našej južnej hranici, čiže Rakúsko a Maďarsko, ale mňa najviac zaujíma to, akú pomoc dáva náš severný sused a tou je Poľská republika. A tá sa naozaj postavila k svojim občanom nie macošsky ako vláda Slovenskej republiky, ako vláda Eduarda Hegera, ale postavila sa k svojim občanom ozaj zodpovedne a to znižovanie cien nielen elektrickej energie o 5 %, nielen plynu o 8 %, všetkých druhov palív o 8 % a nulovým zaťažením na základné potraviny je tak neuveriteľnou pomocou pre všetkých občanov Poľska, že Slováci nie už len závidia, ale Slováci tento úžasný benefit naplno využívajú. Ľudia, ktorí žijú do 100 km od poľskej hranice, sa im oplatí ísť na obrovský nákup nielen pohonných hmôt, ale všetkých druhov základných potravín, dokonca stavebných materiálov do najbližšieho poľského mestečka alebo dediny, pretože tie úspory sú tak neuveriteľné, že pri štyroch obrovských alebo väčších nákupoch je bývanie na území Slovenskej republiky naozaj zaplatené. Čiže všetky finančné prostriedky, všetok finančný benefit je z územia Slovenskej republiky najmä zo severo, severných regiónov vynášaný do Poľska, poľskí obchodníci sú šťastní, mydlia si ruky, a slovenská vláda, na ktorej čele stojí bývalý minister financií, buď úplne spí nádherným zimným spánkom, alebo čaká, že niekto alebo niečo príde s nejakou úžasnou spásonosnou myšlienkou a poradí im, čo robiť. Toto je taký jednoduchý príklad alebo taká maličká kvapka v mori, ako pomôcť našim dôchodcom aspoň takouto menšou sumou. A absolútne by som to nenazýval ani alibizmom, ani populizmom, ako to bolo spomenuté v jednej rozprave jedného koaličného poslanca, ale nazval by som to ozaj pomocou, pretože ak si vláda nevie poradiť, tak nech hľadá tie najjednoduchšie riešenia. A nie je hanbou priznať si chybu, nemám nápad, neviem, nerozumiem tomu, tak prijmem aj jednoduché riešenie, ktoré ponúkajú poslanci z opozičných lavíc. Takže ja naozaj neviem, prečo niektorí poslanci, najmä z klubu OĽANO, neustále útočia a vracajú sa niekoľko mesiacov alebo niekoľko rokov do minulosti. Nie som toho názoru, že máme na minulosť zabúdať, to v žiadnom prípade nie, ale dôležitou úlohou vlády, resp. aj nás zákonodarcov je žiť prítomnosťou a prítomnosť sa deje, kolegovia, kolegyne, teraz. Ceny hmôt, ceny pohonných hmôt v Poľskej republike dnešné, aktuálne sú priam až zarážajúce, rozdiel na litri, či je to 95- alebo 98-oktánový benzín alebo nafta, sú oproti, oproti slovenským cenám 45-centové, 45 centov na litri. Dokážete si to vôbec predstaviť, pri plnej 50-litrovej nádrži to je aká úspora! Po tejto palivovej turistike, ako to nazval pán Matovič vo svojom jednom príspevku na Facebooku, pretože on opäť riadi štát cez Facebook a celé ministerstvo financií, dôrazne upozornil všetkých takýchto, ako to nazval, že kúpychtivých turistov za pohonnými hmotami, že v prípade, že nakúpia do 10-litrovej bandasky tieto pohonné hmoty, tak už musia odviesť štátu daň. A ja sa pýtam, akým spôsobom to tento pán chce kontrolovať alebo akým spôsobom to chce zabezpečiť. Ľudia nie sú natoľko sprostí, že si natankujú 20 litrov do bandasky a budú sa hlásiť na ministerstve financií. Absolútne nie. Čiže namiesto opatrení, aby vláda znižovala systematicky DPH na základné potraviny, na pohonné hmoty, na ceny energií, tak on bude dávať rady cez Facebook, že ak si tieto pohonné hmoty nakúpite vo väčšom množstve, tak musíte odviesť daň. To je niečo strašné. Bolo tu vo viacerých rozpravách, teda najmä v jednej, spomenuté to, že tento pokus zo strany opozície dať tento 200-eurový príspevok je úplný, úplný, úplný, zlý, je to jednoducho totálna demagógia, pretože takto okrádame vlastne našich vnukov, naše deti o peniaze, ktoré môžu byť použité rozumne do budúcnosti. Ja sa však chcem opýtať kolegov, ktorí takto uvažujú: Nebolo nezmyselné testovanie, nezmyselné nakupovanie testov, nezmyselné očkovacie lotérie, nezmyselné očkovacie bonusy, nezmyselné sprostredkovateľské bonusy, toto už nebola hlúposť? Na tieto hlúposti neboli minuté ani desiatky miliónov, ani stovky miliónov, na tieto hlúposti bola minutá hlboko cez miliarda. Toto sú peniaze, ktoré táto vláda ozaj zobrala našim deťom a našim vnukom. Čiže ak sa chceme baviť o demagógii, ak sa chceme baviť o populizme, najprv si treba pozametať pred vlastným prahom a skutočne sa začať zaoberať tým, čo je v tejto dobe dôležité. Vysoký nárast cien, a vláda to nerieši. Čiže už len záver svojej rozpravy by som chcel požiadať všetkých koaličných poslancov a koaličné poslankyne, ktorým naozaj záleží na tom, aby sa našim dôchodcom aspoň takýmto spôsobom pomohlo, a tvária sa, že sú sociálni alebo prosociálni a majú to svoje sociálne cítenie, tak pri hlasovaní o tomto zákone to môžu dokázať. Ďakujem pekne.